ยืนยันรัฐบาลติดตามสถานการณ์น้ำท่วมอย่างใกล้ชิด เตรียมมาตรการป้องกันอย่างเต็มที่ ไม่ให้เกิดน้ำท่วมหนัก
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงสถานการณ์น้ำท่วมว่า ได้ติดตามสถานการณ์อยู่ตลอด ซึ่งพบว่าสถานการณ์น้ำและความเสียหายค่อนข้างน้อยลง ซึ่งได้เตรียมมาตรการเยียวยาและใช้ดาวเทียมสำรวจพื้นที่ต่างๆ โดยหลายพื้นที่จำเป็นต้องดูแลเยียวยาทุกปี เช่น พื้นที่ลุ่มต่ำ หรือพื้นที่ติดกับทางระบายน้ำธรรมชาติ แม่น้ำคูคลองต่างๆ แต่ทั้งนี้หากฝนตกลงมาเกินกว่าจะระบายได้ตามปกติก็อาจจะเกิดปัญหาขึ้นได้ แต่เท่าที่ไปตรวจเยี่ยมประชาชนในพื้นที่ริมแม่น้ำเจ้าพระยาก็มีความพอใจกับมาตรการเยียวยาของรัฐและประชาชนเข้าใจสถานการณ์เป็นอย่างดีว่า ไม่สามารถหลีกเลี่ยงได้ เพราะมีภูมิลำเนาอยู่ที่นั่น ส่วนสถานการณ์ในลุ่มน้ำเจ้าพระยา มีความมั่นใจมากน้อยเพียงใดนั้น นายกรัฐมนตรี กล่าวว่า เรื่องความมั่นใจต้องดูจากสถิติการระบายน้ำในทิศตะวันตก-ตะวันออกและการระบายลงทุ่ง เพื่อไม่ให้เกิดน้ำท่วมหนัก ขอให้ประชาชนมั่นใจว่ารัฐบาลทำอย่างเต็มที่ แต่ถ้าหากมีพายุเข้ามาเกินกว่าที่จะรับได้ก็ต้องขอความเห็นใจรัฐบาลด้วย แต่ยืนยันจจะพยายามดูแลอย่างเต็มที่ ส่วนเรื่องการเยียวยาผู้ได้รับผลกระทบกำลังพิจารณาอยู่ ซึ่งต้องดูจากระเบียบกระทรวงการคลังด้วย แต่ยืนยันจะดูแลให้ดีที่สุดนายกรัฐมนตรี กล่าวด้วยว่า วันนี้รัฐบาลพยายามเร่งรัดเรื่องการท่องเที่ยว ซึ่งทุกคนต้องช่วยกัน ทั้งรัฐบาล ภาคธุรกิจ ภาคเอกชน ที่จะช่วยกันเตรียมการเพื่อให้เกิดผลดีต่อเศรษฐกิจในช่วงปลายปีนี้ อย่างไรก็ตามในช่วงนี้ขอแก้ปัญหาเรื่องน้ำ เรื่องโควิด-19 และการเปิดประเทศ รวมถึงการฉีดวัคซีนก่อนนอกจากนี้ นายกรัฐมนตรี ยืนยันอีกครั้งเรื่องกระแสข่าวยุบสภาว่า ไม่มีและได้เคยพูดไปแล้ว